
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 iulie 2016

	Nr.
	4c-7/602


R A P O R T

asupra propunerii legislative pentru completarea alin.(1) al art.139 din Legea nr.53/2003 
privind Codul Muncii
(Plx 487/2015)
şi a propunerii legislative pentru modificarea şi completarea Legii 53/2003 privind Codul Muncii

(Plx 892/2015)
În temeiul art.104 alin (3) din Regulamentul Camerei Deputaţilor, republicat, propunerea legislativă pentru completarea alin.(1) al art.139 din Legea nr.53/2003 privind Codul Muncii a fost retrimisă Comisiei pentru muncă şi protecţie socială, prin adresa nr. Plx 487/2015 din 15 iunie 2016, în vederea reexaminării şi întocmirii unui nou raport.

De asemenea, în conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Plx 892/2015 din 21 decembrie 2015, cu dezbaterea pe fond, în procedură obişnuită, a propunerii legislative pentru modificarea şi completarea Legii 53/2003 privind Codul Muncii.
Ambele propuneri legislative au ca obiect de reglementare completarea alin.(1) al art.139 din Legea nr.53/2003 - Codul muncii, republicată, cu modificările şi completările ulterioare, în sensul înscrierii zilei de 24 ianuarie – Ziua Unirii Principatelor Române, ca zi liberă nelucrătoare.

La întocmirea prezentului raport, în conformitate cu prevederilor art.68 alin.(1) din Regulamentul Camerei Deputaţilor, republicat, Comisia a avut în vedere:

· avizele favorabile ale Consiliului Legislativ (nr.221/09.03.2015 şi nr.1057/07.10.2015)

· avizele favorabile ale Comisiei pentru drepturile omului, culte şi problemele minorităţilor naţionale 
(nr. 4c-5/483/23.06.2015 şi nr.4c-5/1007/2.02.2016)

· avizele negative ale Comisiei juridice, de disciplină şi imunităţi (nr.4c-11/834/19.06.2015 şi nr.4c-11/1618/25.01.2016).
La dezbaterile care au avut loc în şedinţa comisiei din 28 iunie 2016 a participat, în conformitate cu prevederile art.55 din Regulamentul Camerei Deputaţilor, republicat, doamna Marcela Dumitraş, şef serviciu în cadrul Ministerului Muncii, Familiei, Protecţiei Sociale şi Persoanelor Vârstnice.
În cadrul discuţiilor s-a propus adoptarea cu amendamente a iniţiativei legislative cu nr. Plx 892/2015 şi respingerea iniţiativei legislative cu nr.Plx 487/2015 întrucât aceasta din urmă nu corespunde exigenţelor de tehnică legislativă prevăzute de Legea nr.24/2000, recpublicată, cu modificările şi completările ulterioare. Supuse votului, cele două propuneri, de adoptare, respectiv de respignere, au fost acceptate de membrii comisiei cu unanimitate de voturi. 
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Propunerile legislative au fost respinse de Senat în şedinţele din 15 iunie 2015, respectiv 14 decembrie 2015.
Propunerile legislative fac parte din categoria legilor organice, conform prevederilor art.73 alin.(3) din Constituţia României, republicată.

Pentru ambele iniţiative legislative, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat. 

În urma finalizării dezbaterilor, Comisia propune Plenului Camerei Deputaţilor adoptarea cu amendamente a propunerii legislative cu nr. Plx 892/2015 şi respingerea iniţiativei legislative cu nr.Plx 487/2015. Amendamentele sunt redate în anexa care face parte integrantă din raport.



PREŞEDINTE,






SECRETAR,





Adrian Solomon






Daniel Iane
Întocmit,

Consilier parlamentar Sorina Szabo

ANEXA
Amendamente admise:
	Nr. crt.
	Text
act normativ de bază

Legea nr.53/2003
	Text
propunere legislativă
	Text adoptat de Comisie

(autor amendament)
	Motivare

	1. 
	__
	Titlul legii

Lege pentru modificarea şi completarea Legii nr.53/2003 privind Codul Muncii


	Titlul legii

Lege pentru completarea alin. (1) al art. 139 din Legea nr.53/2003 - Codul muncii

Autori: membrii comisiei

	Pentru respectarea normelor de tehnică legislativă.

	2. 
	Art. 139 - (1) Zilele de sărbătoare legală în care nu se lucrează sunt:

- 1 şi 2 ianuarie;

- prima şi a doua zi de Paşti;

- 1 mai;

- prima şi a doua zi de Rusalii;

- Adormirea Maicii Domnului;

- 30 noiembrie - Sfântul Apostol Andrei cel Întâi chemat, Ocrotitorul României;

- 1 decembrie;

- prima şi a doua zi de Crăciun;

- două zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.


	Articol unic

Articolul 139 alin. 1 din Legea 53/2003 se completează şi va avea următorul conţinut:

Art.139. - (1) Zilele de sărbătoare legală în care nu se lucrează sunt:

- 1 şi 2 ianuarie;

- 24 ianuarie;

- prima şi a doua zi de Paşti;

- 1 mai;

- prima şi a doua zi de Rusalii;

- Adormirea Maicii Domnului;

- 30 noiembrie - Sfântul Apostol Andrei cel Întâi chemat, Ocrotitorul României;

- 1 decembrie;

- prima şi a doua zi de Crăciun;

- două zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.


	Articol unic. - Alineatul (1) al articolului 139 din Legea nr.53/2003 - Codul muncii, republicată în Monitorul Oficial al României, Partea I, nr. 345 din 18 mai 2011, cu modificările şi completările ulterioare, se completează şi va avea următorul cuprins:
“Art.139. - (1) Zilele de sărbătoare legală în care nu se lucrează sunt:

- 1 şi 2 ianuarie;

- 24 ianuarie – Ziua Unirii Principatelor Române;

- prima şi a doua zi de Paşti;

- 1 mai;

- prima şi a doua zi de Rusalii;

- Adormirea Maicii Domnului;

- 30 noiembrie - Sfântul Apostol Andrei, cel Întâi chemat, Ocrotitorul României;

- 1 decembrie;

- prima şi a doua zi de Crăciun;

- două zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.”
Autori: membrii comisiei

	Pentru respectarea normelor de tehnică legislativă.

Pentru a sublinia semnificaţia zilei de 24 ianuarie.

